Þingræður haldnar á Alþingi Íslendinga



Herra forseti. Það er augljóst orðið, að frv. það um útflutningssjóð o.fl., sem verið hefur til 1. umr. undanfarið hér í hv. d., hlýtur ekki lokaafgreiðslu á hv. Alþ. fyrir helgi. Því leyfi ég mér í samráði við ríkisstj, og eftir að hafa haft samband við formann stjórnarandstöðunnar að leggja til, að sett verði nú lög, sem heimili ríkisstj. að stöðva tollafgreiðslu á aðfluttum vörum, þar til fram komið frv. um útflutningssjóð o.fl. hefur hlotið fullnaðarafgreiðslu á Alþ. Hef ég einnig rætt það við hæstv. forseta þessarar deildar, að greitt yrði fyrir þessu frv. nú í gegnum d., og raunar einnig við hæstv. forseta Ed. um, að það sama yrði gert þar nú í kvöld, og yrði það þá til þess að spara fundarhöld í deildunum á morgun, og gætu menn þá þess í stað einbeitt sér að því að vinna að útflutningssjóðsfrv. og öðrum málum í nefndum. Ég vil taka fram, að ég sé ekki ástæðu til þess að leggja til, að þessu frv. verði vísað til nefndar, þar sem um það mun vera samkomulag.



Herra forseti. Mér finnst eðlilegt, að hæstv. ríkisstj. þurfi að fá heimildina framlengda um það að stöðva afgreiðslu á tolli, en eins og frv. liggur fyrir, kann ég ekki vel við það, þar sem 1. gr. frv. er orðuð eins og kunnugt er: „Ríkisstjórninni er heimilt að stöðva tollafgreiðslu á aðfluttum vörum, þar til fram komið frv. um útflutningssjóð o.fl. hefur hlotið fullnaðarafgreiðslu á Alþ.“ Ég fyrir mitt leyti tel eðlilegt, að ríkisstj. hefði heimild í lögum til þess að stöðva tollafgreiðslu, hver sem í stjórn er, og vildi því leggja til og flytja brtt. þar um, að 1. gr. frv. orðaðist svo: „Ríkisstjórninni er heimilt að stöðva tollafgreiðslu á aðfluttum vörum,“ en að seinni partur gr. verði tekinn burt, m.a. vegna þess, að það er engan veginn víst, að það frv., sem nú liggur fyrir þinginu um útflutningssjóð o.fl., fái fullnaðarafgreiðslu á þinginu. Það er vitað, að þessu máli verður vísað til hv. fjhn. Það er einnig vitað, að það er minni hl. hv. fjhn., sem fylgir þessu frv., og þótt útflutningssjóð og ríkissjóð vanti tekjur, þá má vel vera, að það verði borið fram nýtt mál til fjáröflunar í því skyni í staðinn fyrir þann óskapnað, sem við höfum verið að ræða um hér í d. í dag og fyrr.



Ég vil endurtaka það, sem ég sagði áðan, að þetta frv. var borið undir hv. formann stjórnarandstöðunnar, og sendi hann mér þau boð, að hann væri því samþykkur. Ég hélt satt að segja, að hann væri maður til þess að sjá fyrir sinn flokk, hvað bentaði í þessu efni. Ég sé enga ástæðu til þess, að þessi brtt. hv. 1. þm. Rang. verði samþ., því að væntanlega dettur engum þm. annað í hug en þetta frv., sem fram er komið, hljóti einhvers konar fullnaðarafgreiðslu á þessu þingi, hvort sem það verður samþ. eða fellt. Það er vitanlega óhugsandi annað, og við þetta er miðað í frv., eins og ég hef gert grein fyrir. Mér finnst það óviðkunnanlegt að hafa hinn háttinn á, að samþ. skilyrðislaust heimild fyrir ríkisstj. um að stöðva tollafgreiðslu, eins og hv. 1. þm. Rang. leggur til. Ég held, að þetta sé byggt á misskilningi hjá hv. þm.



Herra forseti. Það er rétt, sem hæstv. fjmrh. sagði hér áðan, að það hefur verið haft samband við formann Sjálfstfl. um þetta mál, sem hér liggur fyrir. Það skal hins vegar tekið fram, að það vannst ekki tími til þess að halda um það flokksfund. En það var skoðun okkar, að málið lægi þannig fyrir, að það væri ástæðulaust að fetta fingur út í það, að þessi heimild væri veitt, né heldur að hún væri í því formi, sem hún er hér borin fram l. Það er auðvitað ljóst, að fullnaðarafgreiðsla á þessu frv, merkir ekki á neinn hátt, að það feli í sér, að það verði samþ. það getur eins orðið fellt, og útilokar það þá engan veginn, en hins vegar óeðlilegt, ef það mundi dragast allverulega enn, að frv. yrði afgr. frá þinginu, að það þyrfti þá enn á ný ef til vill að fara að sækja um heimild til þess að stöðva tollafgreiðslu. Ég sé heldur ekki, að það sé ástæða til að fara að veita almenna heimild í sérstöku frv. Ef það ætti að gerast, þá er eðlilegt, að það væri gert með breytingu á þar að lútandi lögum um tollafgreiðslur, en ekki með sérstökum lögum, eins og hér er um að ræða. Ég vildi staðfesta það hér, að það er rétt, að formaður Sjálfstfl, hefur fyrir sitt leyti fallizt á, að þetta frv. yrði afgr. á þennan hátt og að það þyrfti ekki að fara í nefnd, heldur fengi hér skjóta afgreiðslu, og ég vil leyfa mér að vænta þess, að hv. þm. flokksins hér í d., þó að því miður hafi ekki til þeirra náðst til að hafa samráð um þetta mál, þar sem það bar mjög brátt að, muni einnig styðja þá skoðun.